Oficiālais Vēstnesis L 346 , 22/12/1998 Lpp. 0049 - 0050



Padomes Direktīva 98/92/EK (1998. gada 14. decembris), ar kuru groza Direktīvu 70/524/EEK par barības piedevām un Direktīvu 95/69/EK, ar ko paredz noteiktu uzņēmumu un starpnieku, kas darbojas dzīvnieku barības nozarē, apstiprināšanas un reģistrācijas nosacījumus un kārtību EIROPAS SAVIENĪBAS PADOME, ņemot vērā Eiropas Ekonomikas kopienas dibināšanas līgumu, un jo īpaši tā 43. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā Padomes Direktīvas 95/69/EK [4] 14. pants paredz, ka Padomei jānosaka to maksu apmērs, kuras jāiekasē par uzņēmumu un to starpnieku apstiprināšanu; tā kā Padomes 1970. gada 23. novembra Direktīvas 70/524/EEK par barības piedevām [5] 6. pants nosaka, ka dalībvalsts var iekasēt maksu, darbojoties kā ziņotāja dokumentācijas izskatīšanā saistībā ar Kopienas atļauju barības piedevām; tā kā Padomei jānosaka minētās maksas apmērs; tā kā, pārbaudot attiecīgo pakalpojumu finansējumu atsevišķās dalībvalstīs, atklājās, ka maksas apmēra noteikšana Kopienas līmenī būtu neproporcionāli plaša intervence pastāvošajās maksu iekasēšanas sistēmās, ko izmanto dalībvalstis; tā kā turklāt izmaksas, kuras dalībvalstīm radušās, sniedzot šādus pakalpojumus, ir ļoti atšķirīgas, jo īpaši lielo darbaspēka izmaksu atšķirību dēļ; tā kā, lai novērstu konkurences traucējumus, jāparedz, ka Padomei jālemj par saskaņotiem maksu līmeņa aprēķināšanas noteikumiem, tā kā atbilstīgi jāgroza attiecīgie Direktīvu 70/524/EEK un 95/69/EK noteikumi, IR PIEŅĒMUSI ŠO DIREKTĪVU. 1. pants Direktīvu 70/524/EEK groza šādi: Tās 6. panta 2. punktu aizstāj ar šādu punktu: "2. Līdz 1999. gada 1. aprīlim Padome atbilstoši Komisijas priekšlikumam ar kvalificētu balsu vairākumu pieņem noteikumus 1. punktā minētās maksas līmeņa aprēķināšanai." 2. pants Direktīvu 95/69/EK groza šādi: Tās 14. pantu aizstāj ar šādu pantu: "14. pants Padome pēc Komisijas priekšlikuma ar kvalificētu balsu vairākumu līdz 1999. gada 1. aprīlim pieņem noteikumus, lai aprēķinātu maksas līmeni, kas iekasējams par uzņēmumu un to starpnieku apstiprināšanu." 3. pants 1. Dalībvalstīs stājas spēkā normatīvie vai administratīvie akti, kas vajadzīgi, lai līdz 1999. gada 31. martam panāktu atbilstību šai direktīvai. Dalībvalstis par to nekavējoties informē Komisiju. Kad dalībvalstis pieņem šos pasākumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāmas šādas atsauces. 2. Dalībvalstis dara zināmus Komisijai galvenos savu tiesību aktu noteikumus, kurus tās pieņem jomā, kuru reglamentē šī direktīva. 4. pants Šī direktīva stājas spēkā dienā, kad to publicē Eiropas Kopienu Oficiālajā Vēstnesī. 5. pants Šī direktīva ir adresēta visām dalībvalstīm. Briselē, 1998. gada 14. decembrī Padomes vārdā — priekšsēdētājs W. Molterer [1] OV C 155, 20.5.1998., 29. lpp. [2] OV C 292, 21.9.1998. [3] OV C 284, 14.9.1998., 91. lpp. [4] OV L 332, 30.12.1995., 15. lpp. [5] OV L 270, 14.12.1970., 1. lpp. Direktīvā jaunākie grozījumi izdarīti ar Direktīvu 98/19/EK (OV L 96, 28.3.1998., 39. lpp.). --------------------------------------------------